Novoizabrani predsjednik Zoran Milanović dao je prvu izjavu nakon izbora na izlasku iz svoga stana.

– Nazvao me i Andrej Plenković i gospođa Grabar-Kitarović. Jučer sam odgovarao na poruke, razgovarao s ljudima u Europi, svijetu... – rekao je Milanović.

Zvao ga je i turski predsjednik Recep Tayyip Erdogan i s njim je razgovarao, kaže, pola sata.

Rekao je i kako će s premijerom Plenkovićem biti ''najbolji prijatelj koliko je to moguće''.

– Ne znam što znači tvrda kohabitacija, treba pogledati Ustav – komentirao je Plenkovićevu izjavu u izbornoj noći te dodao kako će se sastati ovih dana.

Vaš preglednik ne omogućava pregled ovog sadržaja.

Za razliku od predsjednice Kolinde Grabar-Kitarović, Milanović neće izmještati ured jer je za njega to stvar ukusa.

Očekuje li da će Grabar-Kitarović nakon odstupanja s dužnosti predsjednice nastaviti diplomatsku karijeru i hoće li joj za to dati podršku, odgovara: "Da, hoću. Nije odgovorna ni za kakva kaznena djela i bila je predsjednica."

Nakon što je izabran, odmah se pojavilo i pitanje hoće li vratiti Titovu bistu na Pantovčak koju je Kolinda Grabar-Kitarović izmjestila.

– Pantovčak nije muzej. Hrvatskih predsjednika je četvero. Za ovo ranije možemo ići do kralja Tomislava – rekao je.

Rekao je i kako će njegovi savjetnici biti iskusni ljudi, no da ne zna hoće li među njima biti i bivši šef SOA-e Dragan Lozančić.

– On je aktivan u nekakvim međunarodnim institutima. Ima prilično visoku reputaciju, pitanje je isplati li se to njemu – kaže Milanović.

Otkrio je i kako ga još nije nazvao predsjednik Srbije Aleksandar Vučić te da ne zna hoće li inauguracija biti 18. veljače.

– Imat ću neke svoje inicijative, ali ću se o njima konzultirati s Vladom, neću ih zaskakati – rekao je.

VIDEO Pobjednički govor Zorana Milanovića